VW sælger hestekræfter til ID.3 på abonnement

Ejere af den elektriske ID.3 fra modelår 2025 kan nu “låse” ekstra ydelse op via en softwareopdatering. Det hæver effekten fra 150 kW (204 hestekræfter) til 170 kW (232 hk) og momentet fra 265 til 310 Nm. Ifølge VW sker det uden at påvirke rækkevidden.

Men hvor det tidligere krævede værktøj og værksted at trimme en bil, handler det i dag bare om, hvorvidt producenten giver adgang til det, bilen allerede kan. Og den adgang er ikke gratis.

Det koster 144 kroner om måneden at få lov at bruge kræfterne via abonnement. Alternativt kan der låses permanent op for de ekstra hestekræfter mod en engangsbetaling på 5.850 kroner. Den såkaldte “Performance Upgrade” kan bestilles i VW Connect Shop.

Modellen rejser spørgsmål: Bilen leveres teknisk set med alle kræfter fra fabrikken, men Volkswagen holder en del af dem tilbage og sælger dem som en service. Kritikerne kalder det “betal for noget, du allerede ejer” – en strategi vi har set flere bilproducenter eksperimentere med, heriblandt Tesla, BMW og Polestar.

BMW begyndte i 2023 at sælge sæde og ratvarme på abonnement for 70 kroner om måneden.

For Volkswagen handler det om nye indtægtskilder i en tid, hvor marginerne på elbiler er pressede. Men for kunderne kan det ligne en forretning, hvor man køber en bil til fuld pris – og derefter skal betale igen for funktioner, der udelukkende begrænses af softwaren.

Spørgsmålet er, om bilkøbere vil acceptere, at hestekræfter nu sælges som streaming-abonnement.

VW sælger hestekræfter til ID.3 på abonnement