VW laver specialudgave af ID.3 GTX

Volkswagen har løftet sløret for en specialudgave af ID.3 GTX, og den kommer med både 90’er-nostalgi og moderne elektrisk muskelkraft. Navnet er Fire+Ice, og hvis det ringer en klokke hos bilnørder, er det fordi VW i 1990 lancerede en ikonisk version af Golf II med samme navn. Nu er ild og is tilbage – denne gang i en helt elektrisk form og med et design, der er alt andet end kedeligt.

Hvor mange elbiler pakker sig ind i diskret minimalisme, går Fire+Ice i den modsatte grøft: Den lilla Ultra Violet-lak springer i øjnene, og røde detaljer på tag og fælge sætter ekstra trumf på det flamboyante look. Dertil kommer specialdesignede 20-tommer Locarno-fælge og lysprojektioner, der viser ild og is, når dørene åbnes.

Interiøret fortsætter temaet med rød varme på førersiden og kølig blå elegance til passageren. Sæderne er quiltet som dunjakker og bærer tydeligt præg af samarbejdet med modetøjsmærket BOGNER FIRE+ICE. Det hele er, med VW’s egne ord, “et statement for forbindelsen mellem mode og mobilitet”.

Under overfladen gemmer sig den stærkeste version af ID.3 til dato: 326 elektriske hestekræfter og 545 Nm sender bilen fra 0 til 100 km/t på 5,7 sekunder. Topfarten er 200 km/t, og rækkevidden er opgivet til 591 kilometer efter WLTP-standarden. Hurtigladning? Ja tak – op til 185 kW, hvilket betyder, at 10 til 80 procent klares på bare 26 minutter.

Undervognen er også til den dynamiske side: Den adaptive DCC-affjedring er standard, og lover en køreoplevelse, der kan skifte fra komfortabel til kontant, alt efter humør og vejvalg.

Kun 1990 eksemplarer – selvfølgelig

Golf II Fire and Ice fra 1990 i selskabet med den nye udgave.

Som en kærlig hilsen til originalens fødselsår bygger Volkswagen præcis 1.990 eksemplarer af ID.3 GTX Fire+Ice. Prisen? Den starter ved 409.995 kroner – altså cirka 100.000 kroner mere end en almindelig ID.3 Pro S. Men du får også noget, som ingen andre har: En elbil med historisk swag og potent GTI-DNA i elektrisk forklædning.

LÆS MERE: Volkswagen ID.3 GTX – prøvekørt!

For bilentusiaster med hang til både nostalgi og ny teknologi er Fire+Ice et frækt og farverigt alternativ til den beige elektrificering. Det er en elbil med personlighed. Og det må man sige – dem er der ikke for mange af.

VW laver specialudgave af ID.3 GTX